Agderposten, som først omtalte saken, meldte torsdag at en ansatt ved Arendal trafikkstasjon ble suspendert med umiddelbar virkning.

Fredag bekrefter politiadvokat Hilde Almåsstø overfor NRK at samme mann nå er pågrepet, siktet for korrupsjon.

– Jeg kan bekrefte at vi har fått melding fra Statens vegvesen om korrupsjon. Vi har pågrepet en mann i Arendal i dag, og brakt han til Kristiansand der han nå sitter i avhør.

– En alvorlig sak Politiadvokat Hilde Almåsstø bekrefter at en ansatt ved Statens vegvesen er siktet for korrupsjon. Foto: Kai Stokkeland / NRK

Mannen er ansatt hos Arendal Trafikkstasjon. Almåsstø vil ikke kommentere hva slags korrupsjon det er snakk om.

– Hvor alvorlig er denne saken?

– Korrupsjon er alvorlig.

Hun er ordknapp når det gjelder hvilke summer som er involvert.

– Men jeg kan si at det dreier seg om beløp på over 100 000 kroner.

Har gjort beslag

Ifølge politiadvokaten vil varetektsfengsling bli vurdert i løpet av helgen. Fengsling vil først bli aktuelt på mandag.

– I første omgang avhører vi mannen, og i tillegg har vi gjort beslag som gjennomgås og vurderes. Det er de første skrittene som tas.

ORDKNAPP: Regionveisjef Kjell Inge Davik i Statens vegvesen, region sør. Foto: Per-Kåre Sandbakk / NRK

Etter det Agderposten erfarer, skal internrevisjonen i veivesenet ha beslaglagt den trafikkstasjonansattes jobb-PC.

– Jeg kan bekrefte at vi har en ansatt som ble suspendert tidligere denne uka. Noe mer kan jeg ikke kommentere, sier regionveisjef Kjell Inge Davik i Statens vegvesen.